b"\n_START_ARTICLE_\nMaj\xc3\xb2lica\n_START_PARAGRAPH_\nLa maj\xc3\xb2lica (Del it. maiolica, alteraci\xc3\xb3 del llat\xc3\xad Maior\xc4\xadca, Mallorca) \xc3\xa9s una cer\xc3\xa0mica amb un acabat vidri\xc3\xb3s especial. La terracota \xc3\xa9s la base dels treballs de cer\xc3\xa0mica i, en aquest cas, s'hi aplica un esmalt met\xc3\xa0l\xc2\xb7lic compost de s\xc3\xadlice, cendres s\xc3\xb2diques calcinades, plom i estany.\n_START_SECTION_\nHist\xc3\xb2ria\n_START_PARAGRAPH_\nSegons Scaliger, Fabio Ferrari i Jean Paul Richter, basant-se en els escrits de Dante Alighieri i Leonardo Da Vinci, la paraula maj\xc3\xb2lica vol dir Mallorca, illa que durant l'edat mitjana fou el centre d'exportaci\xc3\xb3 m\xc3\xa9s important de la Mediterr\xc3\xa0nia d'aquest tipus de cer\xc3\xa0mica morisca. \xc3\x89s el terme itali\xc3\xa0 general usat per a definir el fang cuit vidriat amb l'estany, decorat amb \xc3\xb2xids met\xc3\xa0l\xc2\xb7lics pintats sobre el vern\xc3\xads sense coure._NEWLINE_La cer\xc3\xa0mica maj\xc3\xb2lica va ser una troballa casual durant els intents de crear una porcellana similar a l'elaborada a la Xina amb caol\xc3\xad. _NEWLINE_A l'antic Egipte i S\xc3\xadria se'n coneixia una t\xc3\xa8cnica similar des de molt antic. Posteriorment, els terrissaires la reinventaren amb la intenci\xc3\xb3 d'imitar les porcellanes xineses, tan apreciades. Els \xc3\xa0rabs, per la seva banda, van aprendre d'aquestes civilitzacions durant el segle X, i al segle XIII ja l'havien dif\xc3\xb3s per la pen\xc3\xadnsula Ib\xc3\xa8rica i Sic\xc3\xadlia, d'on va passar a It\xc3\xa0lia. A la ciutat italiana de Faenza, prop de Ravenna, va evolucionar de manera especial i s'obtingu\xc3\xa9 una cer\xc3\xa0mica maj\xc3\xb2lica de gran perfecci\xc3\xb3, fins al punt que la paraula faian\xc3\xa7a es va convertir en sin\xc3\xb2nim de qualitat superior. Aquesta ciutat t\xc3\xa9 el Museu internacional de cer\xc3\xa0mica. _NEWLINE_Les primeres maj\xc3\xb2liques es van fer amb una terracota groguenca, coberta d'esmalt compost per una capa de pintura vidriada barrejada amb pols de quars. Les cer\xc3\xa0miques maj\xc3\xb2liques produ\xc3\xafdes pels pobles isl\xc3\xa0mics es decoraven amb pigments composts de coure o mangan\xc3\xa8s, segons s'hi volgu\xc3\xa9s donar un color verd o marr\xc3\xb3."